Mehnat migratsiyasiga oid qonun qabul qilamiz

Barcha mehnat muhojirlari va ularning oila a’zolari huquqlarini himoya qilish to‘g‘risidagi xalqaro konvensiya qoidalarini mamlakatimiz qonunchiligida aks etishi va qo‘llanishi choralarini ko‘ramiz hamda tegishli qonun va qonunosti hujjatlari, shu jumladan, “Mehnat migratsiyasi to‘g‘risida”gi qonunni qabul qilish tashabbusi bilan chiqamiz.
Biz migratsiya sohasida yuzaga keladigan munosabatlarni tartibga solish hamda davlat, jamiyat va fuqaro manfaatlariga ijobiy ta’sir qiladigan migratsiya muammolarini hal qilish uchun kurashamiz.
Fuqarolarimiz odam savdosi qurbonlariga aylanmasligi uchun qat’iy choralar ko‘rishni hamda odam savdosidan jabr ko‘rgan hamyurtlarimizni muhofaza etishni dolzarb vazifa, deb bilamiz. Chet elga ishga va o‘qishga ketayotgan fuqarolarimizning ayrimlari din niqobi ostidagi ekstremistik, fundamentalistik, separatistik g‘oya va oqimlarning tuzog‘iga tushib qolayotganligidan kelib chiqib, biz ushbu illatlarga qarshi kurashni kuchaytirishga qaratilgan qonunchilikni takomillashtirish tashabbusi bilan chiqamiz.
O‘zbekiston Respublikasi fuqarolarining, xususan, mehnat migrantlarining xorijiy mamlakatlardagi huquqlarini samarali himoya qilish choralarini ko‘ramiz.
Biz sotsial-demokratiyaning “Birdamlik” shioriga asosan mamlakatimizda azaldan yonma-yon yashab kelayotgan, o‘zining milliy, madaniy va diniy an’analariga ega xalqlarning xilma-xilligini mushtarak holda saqlash, bag‘rikenglik asosida qaror topgan millatlararo totuvlik va dinlararo hamjihatlik munosabatlarini bundan keyin ham asrab-avaylash, turli millat va elatlarning uyg‘un ravishda rivojlanishi uchun barcha zaruriy choralarni ko‘ramiz. Biz umumbashariy balo-ofatlar – giyohvandlik, ekstremizm va zo‘ravonlik, fohishabozlik, odam savdosi va boshqa illatlarga qarshi butun jamiyat bilan yakdil bo‘lib, faol kurash olib boramiz.
Millatlararo va dinlararo hamjihatlik, murosa-yu madora – tinchlik va barqarorlik garovi. Biz jamiyatda “Birodarlik – urf-odat, do‘stlik – qonun!” degan ezgu g‘oyaning qaror topishi, “Xalqimizga, eng avvalo, tinchlik va xotirjamlik kerak!” degan tamoyilni izchillik bilan amalga oshirish tarafdorimiz.
O‘zbekiston “Adolat” SDP matbuot xizmati